答濟道
作者：呂南公
朝代：宋

paragraphs: 外物不可必，一官非我心。
榮生在適分，素願乃山林。
知恩已三年，趣幕不覺深。
因君累幅書，更激浩歎音。
衮衮旦復暮，勞勞古猶今。
其誰有功名，不顧憂患侵。
富貴豈不欲，才力視所任。
長鯨舞天淵，寸鮒安牛涔。
性亦各得耳，何爲辨差參。
夫子方得路，未應棄光陰。
咨余厭卑摧，謀望止尺尋。
誓買五畝宅，歸休以浮沉。
耕漁入程途，文字亦所欽。
看子展雲翼，騰凌和薰琴。
還將草堂書，敵子朱與金。